* - externí účastníci vzdelávacieho programu 

Autor: Ing. Michal Baňas *
Rok: 2018 
Záverečná práca: Porovnanie metód ohodnotenia duševného vlastníctva podľa slovenskej legislatívy a podľa medzinárodných oceňovacích štandardov. 
Vedúci práce: Kardoš Pavel, doc., Ing.,PhD.

Anotácia: 

Práca sa zaoberá rôznymi metódami ohodnotenie predmetu duševného vlastníctva podľa možností uvedených v slovenskej legislatíve a podľa medzinárodných oceňovacích štandardov. Cieľom práce je ich vzájomné porovnanie a poukázanie v čom sa jednotlivé pravidlá v metodike ohodnotenia zhodujú alebo líšia. Práca skúma taktiež i nedostatky či nezrovnalosti podľa jednotlivých pravidiel s úmyslom odporučiť návrhy zapracovania do jednotlivých legislatív, či adoptovania a doplnenia pravidiel v rámci súčasnej legislatívy. Skúmané sú prevažne metódy podľa vyhlášky o stanovení všeobecnej hodnoty a zákona o účtovníctve platného na území Slovenskej republiky a taktiež uvedenie príkladu, ktorý sa znalcom v praxi vyskytuje, kedy ohodnocovania podľa rôznych druhov metód ohodnotenia môžu viesť k rozdielnym výsledkom predmetu ohodnotenie.

Autor: Ing. Andrea ČIŽIKOVÁ, PhD., Ing. Paed. IGIP*                                                                               
Rok: 2019                                                                                                                                                                                                                            
Záverečná práca : Inovačná politika Slovenskej republiky v programovom období 2014 – 2020     Vedúci práce: Dr. h. c. prof. Ing. Jozef Zajac, CSc.

Anotácia:
V súčasnosti je vedecký a technický pokrok ovplyvnený globalizáciou, vďaka čomu viac ako kedykoľvek predtým naberajú na význame aj znalosti a inovácie. Globalizácia podnecuje otváranie nových trhov. Na jednej strane ponúka nové možnosti realizácie a na strane druhej overuje schopnosti krajín EÚ prispôsobiť sa štrukturálnym zmenám a vyrovnať sa s následnými ekonomickými, kultúrnymi a sociálnymi dôsledkami. Jedným z riešení v globalizovanom prostredí je schopnosť konkurovať a budovať znalostnú ekonomiku, ktorú reprezentuje výskum, vývoj, dobre organizovaná výroba a v neposlednom rade inovácie. Hlavným predmetom skúmania predkladanej práce je analýza a syntéza inovačnej politiky SR v programovom období 2014 – 2020, v kontexte s pojmami v oblasti inovácií, inovačnej stratégie a inovačnej výkonnosti. Obsah práce má teoretický a analytický charakter a je zameraný na teoretické vymedzenie jej základných pojmov z uvedených skúmaných oblastí a na prepojenie teoretických východísk s empirickými údajmi o možnostiach aplikácie inovačnej stratégie SR a tiež hodnotenie efektívnosti na základe inovačnej výkonnosti SR v rámci EÚ.

Autor: Ing. Ľubica Gajdošová
Rok: 2019
Záverečná práca: Stanovenie hodnoty know-how. Prístupy a aspekty ohodnotenia know-how v praxi. Vedúci práce: Doc. Ing. Peter Kardoš, PhD.

Anotácia:
Záverečná práca sa zaoberá  problematikou know-how a jeho využitím v obchodnej praxi. Možnosťami jeho ohodnotenia a jeho vplyvom na zvýšenie hodnoty podniku v praxi. Prvá kapitola je všeobecne zameraná na základnú charakteristiku nehmotného majetku všeobecne, know-how, rozdelenie           know-how. Taktiež sa v prvej časti venujeme prístupom k ohodnoteniu, metódam využívaných pri ohodnotení, aké princípy je potrebné dodržiavať, aké premenné vstupujú do procesu ohodnotenia. Druhá kapitola sa zaoberá konkrétnym príkladom, v ktorom je uvedený konkrétny príklad výpočtu know-how.

Autor: Ing. Ján Havier, PhD. *
Rok: 2018 
Záverečná práca: Ohodnocovanie duševného vlastníctva 
Vedúci práce: Kardoš Pavel, doc., Ing., PhD. 

Anotácia: 
 
Cieľom záverečnej práce je prispieť k hlbšiemu poznaniu a rozvoju problematiky ohodnocovania duševného vlastníctva s osobitným zreteľom na metódu licenčnej analógie a výšku licenčných poplatkov, a to ako z pohľadu teoretického tak z hľadiska praktickej realizácie. Hlavný cieľ práce bol rozdelený do niekoľkých čiastkových cieľov.
Prvá kapitola je venovaná definovaniu duševného vlastníctva a ich porovnaniu, vymedzeniu významu duševného vlastníctva. Druhá kapitola sa venuje ohodnocovaniu duševného vlastníctva so zameraním na metódu licenčnej analógie a transferu duševného vlastníctva so zameraním na licenčné poplatky. V tretej kapitole je stanovený hlavný cieľ práce, vymedzenie skúmanej problematiky, analyzuje oblasti so zameraním na využívanie duševného vlastníctva a jeho ohodnocovanie, výšku licenčného poplatku a ohodnocovanie duševného vlastníctva. Záverečná p prináša závery z teoretickej a praktickej časti práce, ako aj odporúčania pre ekonomickú teóriu a hospodársku prax.

Autor: Ing. Jaroslav Jaroš,  PhD. *
Rok: 2018 
Záverečná práca: Licencovanie duševného vlastníctva v univerzitnom prostredí Slovenskej republiky.
Vedúci práce: Bačárová Renáta, JUDr., PhD., LL.M.

Anotácia: 
V súvislosti so zvýšenou pozornosťou venovanou ochrane duševného vlastníctva v univerzitnom prostredí narastá tiež význam voľby vhodnej formy jeho komercializácie. V predkladanej záverečnej práci sú popísané jednotlivé formy komercializácie duševného vlastníctva z univerzitného prostredia. Hlavným cieľom práce je detailné popísanie komercializácie duševného vlastníctva v univerzitnom prostredí Slovenskej republiky  formou licencovania. Hlavným výstupom práce je zjednodušený náhľad na typy licenčných zmlúv a popis jednotlivých situácií, ku ktorým dochádza v procese tvorby licenčnej zmluvy.

Autor: Ing. Jana  Jarošová,  PhD. *
Rok: 2018 
Záverečná práca: Využitie interných patentových rešerší pri rozhodovaní zamestnávateľa o uplatnení práva na riešenie v univerzitnom prostredí.
Vedúci práce: Čellárová Zuzana, Ing.

Anotácia: 

Predkladaná záverečná práca je zameraná na interné patentové rešerše na stav techniky, ktoré vypracováva Centrum pre transfer technológií Univerzitného vedeckého parku Žilinskej univerzity v Žiline. Hlavným cieľom práce je poukázať na význam vykonávania patentových rešerší pri rozhodovaní zamestnávateľa o uplatnení práva na riešenie predmetu duševného vlastníctva a pri rozhodovaní o ďalšom nakladaní s týmto predmetom so zameraním na univerzitné prostredie. Výsledkom vykonanej analýzy je identifikácia nedostatkov postupu vykonávania patentových rešerší na stav techniky na UNIZA a návrhy na odstránenie týchto nedostatkov. Hlavným výstupom práce je vypracovanie návrhu metodiky tvorby interných patentových rešerší na stav techniky na UNIZA. Ďalším  praktickým výstupom je vypracovanie novej, prehľadnejšej šablóny rešeršnej správy.

Autor: Mgr. Diana Juhászová*                                                                                                                                                              
Rok: 2019
Záverečná práca: Význam ochrany duševného vlastníctva v univerzitnom prostredí                             Vedúci práce: Doc. JUDr. Renáta Bačárová, PhD., LL.M.

Anotácia:
Záverečná práca pojednáva o problematike významu ochrany duševného vlastníctva v univerzitnom prostredí. Duševné vlastníctvo je významnou súčasťou akademického prostredia. Jeho ochrana a následná komercializácia je veľmi dôležitá a potrebná. Záverečná práca je rozdelená do troch kapitol. Teoretická časť je zameraná na priblíženie  problematiky práva duševného vlastníctva. Zaoberá sa aj spôsobmi ochrany duševného vlastníctva, možnosťami komercializácie a potrebou nastavenia vnútorných predpisov na univerzite. V práci je upriamená pozornosť na postupy ochrany duševného vlastníctva na Univerzite Pavla Jozefa Šafárika v Košiciach.

Autor: Ing. Milan Kodrík
Rok: 2016 
Záverečná práca: Jasnosť a jednotnosť patentových prihlášok 
Vedúci práce: Laco Ján, Ing.

Anotácia: 
Medzi podmienky, ktoré musí patentová prihláška spĺňať, patrí okrem iných aj jasnosť a jednotnosť. Táto podmienka je priamo vymedzená v § 37 ods. 4 a ods. 3 zákona č. 435/2001 Z. z. o patentoch, dodatkových ochranných osvedčeniach a o zmene a doplnení niektorých zákonov v znení neskorších predpisov (patentový zákon). V podstate ekvivalentné ustanovenie je známe z čl. 83 a čl. 82 Dohovoru o udeľovaní európskych patentov (Európsky patentový dohovor). 
Práca opisuje prax Úradu priemyselného vlastníctva Slovenskej republiky pri posudzovaní patentových prihlášok z hľadiska ich jasnosti a jednotnosti. Zameriava sa najmä na úpravu znenia patentových nárokov, ktoré predstavujú najdôležitejšiu časť patentovej prihlášky, pretože určujú rozsah ochrany vyplývajúci z udeleného patentu. Súčasťou práce sú aj príklady, ktoré sú volené tak, aby pokrývali najčastejšie sa vyskytujúce nedostatky v prihláškach vynálezov. Príklady zahŕňajú aj prax Európskeho patentového úradu a materiály, ktoré sú využívané pri školeniach patentových expertov jednotlivých národných úradov.

Autor: Mgr. Simona Kozáková
Rok: 2016 
Záverečná práca: Zoznam tovarov a služieb v prihláške ochrannej známky a zásady jeho zostavovania. 
Vedúci práce: Hajnalová Zdena, Ing.

Anotácia: 
Cieľom práce je priblížiť problematiku zoznamu tovarov a služieb a pravidlá jeho zostavovania v prihláškach ochranných známok v praxi Úradu priemyselného vlastníctva Slovenskej republiky.
Prvá časť práce popisuje definíciu ochrannej známky a jej funkciu. Druhá časť je zameraná na informácie o triedení tovarov a služieb v súlade s Niceskou dohodou. Ťažisková časť práce je spracovaná v tretej a štvrtej kapitole, ktoré sa zaoberajú všeobecnými pravidlami pri zostavovaní zoznamu tovarov a služieb a vysvetlením zatrieďovania a uvádzania niektorých problematických výrazov.

Autor: RNDr. Jaroslav Noskovič, PhD.*
Rok: 2016 
Záverečná práca: Transfer technológií – klasifikácia a uplatniteľné stratégie.
Vedúci práce: Adamová Zuzana, JUDr., PhD.

Anotácia: 
Predkladaná písomná práca sa zameriava na tri špecifické témy súvisiace s oblasťou transferu technológií, teda prenosom poznatkov a výsledkov výskumu a vývoja z vedeckovýskumných inštitúcií do praxe. Prvou spracovanou témou je klasifikácia transferu technológií, ktorej súčasťou je zavedenie nových súvisiacich pojmov – typov a prehľadného zatriedenia známych procesov z tejto oblasti. Prvýkrát sa tu predstavuje priamy a lineárny transfer, pričom uvedený je tiež ich vplyv na prebiehajúcu transformáciu spoločnosti. Druhá téma je zameraná na voľbu vhodných stratégií ochrany a komercializácie výsledkov výskumu a vývoja, prednostne predmetov priemyselného vlastníctva. Posledná téma približuje aktivity súvisiace s podporou vedeckovýskumných inštitúcií v predmetnej oblasti, a to najmä na národnej úrovni. Okrem aktuálne dostupnej podpory sú v tejto časti predstavené a opísané aj nové navrhované opatrenia a nástroje. Jednotiacim cieľom práce je poukázať na význam transferu technológií vyplývajúci z jeho potenciálnych prínosov pre vedeckovýskumné inštitúcie, subjekty z praxe, ale aj pre spoločnosť ako takú.

Autor:  Mgr. art. Mária Pospíšilová, ArtD.*
Rok: 2019
Záverečná práca: Realizácia priameho transferu technológií v podmienkach slovenských vedeckovýskumných inštitúcií                                                                                                             Vedúci práce: RNDr. Jaroslav Noskovič, PhD.
Anotácia:
Prenos výsledkov výskumu a vývoja z vedeckovýskumných inštitúcií do hospodárskej praxe – transfer technológií – je komplexnou témou. Je možné rozlíšiť lineárny transfer technológií a priamy transfer technológií, ktorý je reprezentovaný najmä zákazkovým výskumom a poskytovaním odborných konzultácií. V rámci priameho transferu technológií v súčasnosti neexistuje jednotný prístup k ich realizácii, v dôsledku čoho mnohé procesy prebiehajú neefektívne. Systematizácia procesov v rámci realizácie priameho transferu technológií môže prispieť k väčšiemu počtu spoluprác, zviditeľneniu vedeckovýskumných inštitúcií, budovaniu dobrého mena  a v neposlednom rade i k zvýšeniu ziskov. Zvýšenie kompetencií lokálnych Centier transferu technológií a prijatie smerníc o transfere technológií sú hlavnými krokmi, ktoré pomôžu zlepšiť súčasnú situáciu v rámci realizácie transferu technológií.

Autor: JUDr. Lucia Rybanská*
Rok: 2016 
Záverečná práca: Medzinárodná prihláška so zreteľom na medzinárodnú rešerš.
Vedúci práce: Hladká Ľudmila, Ing.

Anotácia: 

Záverečná práca charakterizuje postup podávania patentovej prihlášky v Úrade priemyselného vlastníctva Slovenskej republiky podľa patentového zákona a následné podanie medzinárodnej prihlášky podľa Zmluvy o patentovej spolupráci. Podrobne popisuje proces od podania žiadosti o udelenie patentu na vynález až po vydanie patentovej listiny v Úrade priemyselného vlastníctva Slovenskej republiky a špecifikuje dôvody podania medzinárodnej prihlášky. Práca sa venuje medzinárodnej rešerši, pričom bližšie opisuje medzinárodnú rešeršnú správu a písomný posudok a ich vplyv na ďalšie konanie. Porovnáva výsledky medzinárodnej rešerše vykonanej orgánom pre medzinárodnú rešerš a patentovej rešerše medzinárodného typu vykonanej Úradom priemyselného vlastníctva Slovenskej republiky. Všetky kroky sú demonštrované na konkrétnom prípade z praxe, ktorý vznikol na Slovenskej technickej univerzite v Bratislave.

Autor: Ing. Marián Smorada, PhD. *
Rok: 2018 
Záverečná práca: Stanovenie všeobecnej hodnoty ochrannej známky pre účely prevodu vlastníctva.
Vedúci práce: Jakubec Miroslav, Ing., PhD.

Anotácia: 

Práca za zaoberá stanovením všeobecnej hodnoty ochrannej známky za účelom prevodu vlastníctva.
V úvodnej časti popisuje problematiku  a vytyčuje so cieľ. Prvá kapitola je venovaná charakteristike ochrannej známky, komparácii prístupov domácich, ale aj zahraničných autorov. Venuje sa tiež právnej úprave ochrannej známky. Následne sú z literárnych zdrojov zisťované dostupné metódy ohodnotenia ochrannej známky u domácich ale aj zahraničných autorov. Tiež sa sleduje, aké prístupy ohodnotenia upravuje slovenská legislatíva. V druhej  kapitole je na modelovom príklade stanovená hodnota ochrannej známky pomocou dvoch vybraných metód, kde prvá metóda je použitá ako hlavná  a druhá slúži na verifikáciu stanovenej hodnoty. Tretia kapitola  zahrňuje zistené poznatky a popisuje ďalší postup pri skúmaní ochranných známok.

Autor: Ing. Róbert Šlosár,, PhD. *
Rok: 2018 
Záverečná práca: Stanovenie všeobecnej hodnoty ochrannej známky 
Vedúci práce: Litváková Edita,  Ing.

Anotácia: 

Stanovenie všeobecnej hodnoty ochrannej známky je zakotvený vo Vyhláške Ministerstva Spravodlivosti SR č. 492/2004 Z.z. o stanovení všeobecnej hodnoty majetku. Záverečná práca sa zaoberá práve problematikou stanovenia všeobecnej hodnoty ochrannej známky, kde je vymedzená definícia ochranných známok, lehota splatnosti ochranných známok, územná pôsobnosť a licenčné nároky k ochranným známkam. Druhá kapitola analyzuje a poskytuje obraz k postupu stanovenia všeobecnej hodnoty súboru ochranných známok, s apelom na stanovenie jednotlivých koeficientov vstupujúcich do výpočtu všeobecnej hodnoty ochrannej známky prostredníctvom metódy licenčnej analógie.

Autor: Ing. Ľudovít  Šrenkel, PhD.*                                                                                                                                     
Rok: 2019 
Záverečná práca:  Alternatívne metódy ohodnotenia ochrannej známky 
Vedúci práce: Ing. Zdena Hajnalová

Anotácia:
Cieľom záverečnej práce je rozdelenie metód stanovenia hodnoty ochranných známok na tzv. tradičné a alternatívne. V praktickej časti následne aplikovať jednu z tradičných a jednu z alternatívnych metód. A na základe výsledných hodnôt ochrannej známky a praktických skúseností získaných pri výpočte pristúpiť k analýze zvolených metód a posúdiť ich možnosti na aplikáciu pri znaleckej činnosti. Práca je rozdelená do 2 kapitol. Obsahuje 16 tabuliek a 3 obrázky. Prvá kapitola je zameraná na charakteristiku identifikovaných tradičných a alternatívnych metód stanovenia hodnoty ochrannej známky. Druhá kapitola sa zaoberá aplikáciou jednej tradičnej a jednej alternatívnej metódy pri stanovení hodnoty vybranej ochrannej známky, pričom dosiahnuté výsledky komentujeme a stanovujeme výslednú všeobecnú (reálnu) hodnotu ochrannej známky.

Autor: JUDr. Ing. Petra Štefeková, PhD. *
Rok: 2018 
Záverečná práca: Ochrana duševného vlastníctva a transfer technológií v agropotravinárskom sektore. 
Vedúci práce: Girmanová Zuzana, Ing.

Anotácia: 

Transfer technológií je komplexný proces prenosu vedeckých poznatkov, vynálezov ,objavov a znalostí nadobudnutých výskumno-vývojovou činnosťou do hospodárskej a spoločenskej praxe s cieľom ich komerčného zhodnotenia. Transfer technológií a poznatkov posilňuje konkurencieschopnosť podnikov, ich ekonomický rast, rozvoj regiónov a tým i rozvoj celej krajiny. Hlavným cieľom práce bolo analyzovať stav duševného vlastníctva a jeho ochrany vo vybraných agropotravinárskych subjektoch. Pre dosiahnutie hlavného cieľa práce sme si stanovili čiastkové ciele práce a to stručný prehľad celej oblasti duševného vlastníctva (autorské práva a priemyselné práva),teoretické priblíženie podstaty transferu technológií a poskytovanie informácií o možnej ochrane práv duševného vlastníctva. V praktickej časti práce sme priblížili aktuálny stav transferu technológií a ochrany duševného vlastníctva vo vybraných agropotravinárskych subjektoch, identifikovali sme kľúčové výzvy a tiež bariéry ochrany duševného vlastníctva.

Autor:  Ing. Bc. Peter Štetka, PhD. *
Rok: 2018 
Záverečná práca: Stanovenie všeobecnej hodnoty reálnej opcie na ochrannú známku
 Vedúci práce: Litváková Edita, Ing.

Anotácia:
 
Stanovenie všeobecnej hodnoty reálnej opcie nie je v základnej Vyhláške MSSR č.492/20114 Z. z o stanovení všeobecnej hodnoty majetku nijako upravené. Súčasne nie je v teórii ani znaleckej praxi táto problematika jednoznačne daná. V teoretickej rovine existuje  viacero relatívne  komplikovaných modelov, ktorých aplikácia je spravidla veľmi problémová a výsledok nie je preukázateľný. Znalec sa preto v reálnej praxi musí spoliehať na základné východiská, plynúce z poznatkov o ohodnocovaní finančných opcií. V záverečnej práci je prezentovaný návrh metodiky stanovenia  všeobecnej hodnoty reálnej opcie k súboru ochranných známok, ktorá rešpektuje všetky základné teoretické východiská ohodnocovania finančných opcií, pričom súčasne využíva metodiku ohodnocovania podkladového aktíva podľa Vyhlášky MS SR č.492/2004 Z. z. Matematická náročnosť tejto metodiky zodpovedá základným algebrickým prepočtom a jej výsledok možno podľa nášho názoru považovať za relatívne spoľahlivý a obhájiteľný.

Autor: Mgr. Linda Žuffová*
Rok: 2016 
Záverečná práca: Komparácia systémov ochranných známok.
Vedúci práce: Koprdová Stanislava, Ing.

Anotácia: 

Záverečná práca pojednáva o ochrannej známke Európskej únie a národnej ochrannej známke Slovenskej republiky a následnej komparácii týchto dvoch vedľa seba fungujúcich systémov. Cieľom práce je načrtnúť systém ochrannej známky Európskej únie a systém ochrannej známky Slovenskej republiky a následne porovnanie daných systémov v jednotlivých kapitolách práva. Práca mapuje historický vývoj duševného vlastníctva so zameraním na označenie vyvíjajúcich sa tovarov a služieb, ktoré sa vyvinuli do práv majiteľa na označenie. Práca vychádza hlavne z jednotlivých právnych úprav, ako je smernica Európskeho parlamentu a Rady (EÚ) 2015/2436, nariadenie Európskeho parlamentu a Rady (EÚ) 2015/2424 a Zákona o ochranných známkach č. 506/2009. 
Záverečná práca je štruktúrovaná do troch kapitol, pričom prvá opisuje jednotlivé kapitoly práva ohľadom ochrannej známky Slovenskej republiky, druhá kapitola sa zaoberá jednotlivými kapitolami práva ohľadom ochrannej známky Európskej únie a posledná, tretia kapitola sa zameriava na komparáciu uvedených systémov.

Autor:  Mgr. Michal Vetrecin, PhD.*
Rok: 2019
Záverečná práca: Komparácia nekomerčných patentových databáz ESPACENET, Patentscope a DEPATISNET
                                                                                                                                                                         Vedúci práce: PhDr. Ľubomír Kucka
                                                                                                                                   
Anotácia:
Vzhľadom na napredovanie technologických riešení dochádza k zlepšeniam aj v oblasti vyhľadávania patentových informácií. Zamerali sme sa na najväčšie dostupné patentové databázy poskytované patentovými autoritami – Espacenet,  Patentscope a Depatisnet. Boli sme zvedaví na pokroky v poskytovaných službách spomínaných databázových systémov. Zaujímalo nás, nakoľko sa rozšírili databázové knižnice a pokrok v množstve poskytovaných dát pre fulltextové vyhľadávanie, dostupnosť databázových systémov pre laických užívateľov, vyhľadávacie masky/moduly, poskytnuté informácie vo výsledkoch vyhľadávania a bibliografické dáta jednotlivých záznamov, možnosti exportu vyhľadaných  záznamov a návody k práci s danými databázovými systémami. Z výsledkov prieskumu všetky tri databázové systémy obstáli pomerne dobre. Pri všetkých došlo k zvýšeniu dátového pokrytia. Svoje výhody si stále zachovávajú. Espacenet ako databázový systém s najväčším dátovým pokrytím si zachováva najlepšie prvky vyhľadávania, Patentscope má najlepšie analytické vlastnosti a Depatisnet si zachováva svoju možnosť komplexných vyhľadávacích úloh.